b'\n_START_ARTICLE_\nRojstvo v nevihti\n_START_SECTION_\n1. dejanje\n_START_PARAGRAPH_\nDelavci v tovarni so vznemirjeni zaradi policijskih preiskav in zapiranj, sumijo, da je med njimi izdajalec. Delovodja Mirti\xc4\x8d jih sku\xc5\xa1a pomiriti, sklicuje se na pamet, previdnost, \xc4\x8dakanje. Fatur je za upor, podpre ga Krim; Mirti\xc4\x8du napove, da ga bo njegova srednja pot nujno pripeljala v tabor sovra\xc5\xbenika_NEWLINE_Nina se boji za Andreja, \xc5\xa1e tisto malo miru in sre\xc4\x8de se jima kar naprej izmika. Vendar malodu\xc5\xa1je premaga z upanjem in iz ljubezni do mo\xc5\xbea._NEWLINE_Neznanec strelja na tovarni\xc5\xa1kega ovaduha \xc5\xbdolca. Pride policija in odpelje vse delavce v zapor, le Krim pobegne. A ovaduh ga izda in Krima aretirajo. Nina, ki je nose\xc4\x8da, prosi Mirti\xc4\x8da za posredovanje. Mirti\xc4\x8d obljubi, a rad bi pla\xc4\x8dilo kar takoj v naravi. Nina ga z gnusom odbije in odide, Mirti\xc4\x8d pa obsedi ob steklenici in tuhta, kako bi sre\xc4\x8dno zvozil med Nemci in OF; boji se obeh.\n_START_SECTION_\n2. dejanje\n_START_PARAGRAPH_\nDelavci v zaporu zvedo, da Mirti\xc4\x8d zbira plavo gardo, sodeluje s Harzom, sku\xc5\xa1a uni\xc4\x8diti partizanstvo. Krima hudo mu\xc4\x8dijo, pred njim pretepajo Nino, Harz jo celo posili, a Krim mol\xc4\x8di. Ustrelili ga bodo kot talca; pred eksekucijo posku\xc5\xa1a Harz vse, da bi Krim le spregovoril, uka\xc5\xbee privesti tudi Nino, a zaman. \xc5\xbdolc in Mirti\xc4\x8d se \xc5\xbee odkrito vdinjata Gestapu. Ko Krima v Nininem spremstvu peljejo v gramozno jamo, ilegalci OF napadejo sprevod in oba osvobodijo. Zaporniki se veselijo, Harz besni.\n_START_SECTION_\n3. dejanje\n_START_PARAGRAPH_\n\xc5\xbdolc in Mirti\xc4\x8d morata sodelovati v ofenzivi na partizane, Harz se zani\xc4\x8dljivo nor\xc4\x8duje iz njunega strahu. Mirti\xc4\x8d spozna, da srednja pot ni mogo\xc4\x8da, obupa in se ustreli. Harz ostane cini\xc4\x8den in brutalen, \xc4\x8deprav tudi on skriva v sebi \xc4\x8dlove\xc5\xa1kost. Privedejo mu ujeto partizanko Nino, ki je v visoki nose\xc4\x8dnosti, ranjena in se ob Harzovem cini\xc4\x8dnem govorjenju onesvesti. Tedaj se pojavi hudo ranjeni Krim z brzostrelko. Harz uporabi Nino za \xc5\xa1\xc4\x8dit, a Nina, ki se je bila med tem zavedla, roti mo\xc5\xbea, naj strelja. Krim ustreli njo in Harza in se smrtno ranjen zgrudi. Skoraj \xc5\xbee mrtva Nina rodi in umre, umre tudi Krim, a otrok bo \xc5\xbeivel.'